Itatta intay lagipen diay umuna nga iyaay ni Apo Hesu Cristo.Awagan tayo daytoy nga panagrambak ti Pascua.Ania ti mensahe ni Apo Hesu Cristo iti daytoy nga Pascua.Patiek nga kadata tawen ti mensahe ni Cristo ket baro ken makapabileg.Kitaen tay man garud no ania ti intay manen maadal ita.
I.Nakakasdaaw nga pannakaiyanak
Mabalin tayo nga pagdasigen iti tallo nga klase ti pannakaiyanak ditoy lubong.Umuna ni Adan ken Eba awan ti ama ken inada,gapu ta isuda ket diretso nga inparsua ti Dios.
Maikadua,datayo ami adda ti ama ken ina tayo.
Maikatlo,ni Apo Hesus ket awan ti naidagaan nga amana ngem adda ti naidagaan nga inana.Ti pannakaiyanak ni Apo Hesus ket kastoy nga wagas:
1].Ti pannakaiyanakna ket maysa nga milagro.Isuna ket naisikog babaen ti pannakabalin ti Espiritu Santo.Ti kinapudnona nga ni Apo Hesus ket naiyanak babaen ken Maria laeng ket nailanad iti kaputotan ni Apo Hesus nga naisurat idiay libro ni Mateo”Jacob nga ama ni Jose,asawa ni Marianga inana ni Apo Hesus a maawagan nga Cristo”.[Mt.1:16].Daytoy ket intayo pay nga maawatan babaen ti kaugalian dagiti Hudyo maipapan ti panagasawa.
1.Ti panagasawada ket dagiti nagannakda ti mangurnos pra kadakuada ket ti tulag ket aramidenda.Kalpasanna nga maaramid daytoy,isudan ket agasawa ket maawagan dan nga asawa nga lalaki ken asawa nga babai.
2.Ngem dagitoy nga dua saanda pay nga mangrugi nga agkabbalay,no di ket ti babai agtultuloy nga makigian kadagiti nagannakna uray pay diay lalaki ti sidong ti pamilyana ti las-od ti makatawen.Diay panagurayda iti makatawen ket isu ti panangipakitada ti kinapudnoda iti karida nga kinadalusda maipapan ti nobya.No matakwatan to nga masikog isuna ti daytoy nga panawen,isuna ket narugit,gapu ta nakidenna isuna ti sabali nga lalaki.Iti kastoy nga kasasaad ti kasardanto ket mawaswas.
3.Ngem no mapalabas ti makatawen nga panagur-uray ket makita ti kinadalus ti nobya,ti nobyo ket mapan idiay balay ti nagannak ti nobya,ket iti naindaklan nga panagmartsa iyawid nanto ti nobyana.Mangrugi danton nga agbiag kas agasawa.
Ti panagsikog ni Maria ket maysa nga panunot ti Dios nga inna plinano.Ni Maria ket saan nga nagbasol ti pannakikamalala.Diay maladaga ket naisikog babaen ti pannakabalin ti Espiritu Santo
2].Daytoy ket naipakaammo babaen ti tagtaginep.Ni Maria ken Jose ket adda iti makatawen nga panagur-uray,idi matakwatan nga masikog ni Maria.Saanda pay nga nagdenna kas agasawa;ni Maria ket napudno isuna[Mt.1:20,23,25]ngem naammuan nga ni Maria ket masikog.Ni Jose ket maladingitan maipapan daytoy nga banag.Ay-ayatenna nga sipupodno ni Maria.Ti panagayatna ken Maria makita iti aramidna.Pinilina nga saan nga ibabain ni Maria babaen ti panangibagana koma kadagiti okom iti ruangan ti siudadda.Gapu ta diay napasamak ken Maria ket irisultana ti pannakapatayna babaen ti panagbato.”No matiliwan ti maysa a lalaki iti maysa nga ili a makikakaidda iti babai a naitulag a mayasawa,ipanyo ida a dua ti ruar ti ili ket batoenyo ida aginggana a matayda.Mapapatay ti babai gapu ta saan a nagpaarayat idinto nga adda iti ili nga makangngeg kenkuana.Mapapatay met ti lalaki gapu ta kinaiddana ti babai a naitulag iti padana nga Israelita.Kastoy ti panagikkatyo iti daytoy a kinadakes.(Duet.22:23,24)
Ni Jose dinisisyunanna nga isina ni Maria.Ngem iti maysa a tagtaginep ti anghel kunana ken Jose nga diay napasamak ken Maria saan nga naggapu ti lalaki ngem babaen ti pannakabalin ti Espiritu Santo(Mt.1:20)Ti ubing nga sikog ni Maria ket naisangsangayan nga ubing.Isuna ti Anak nga awaganto ni Jose nga Hesus gapu ta isalakannanto ti tattaona manipod kadagiti basolda.(Mt.1:21)Dagitoy nga balikas ket nangpalagip iti panunot ni Jose maipapan ti kari ti Dios nga mangipaay ti pannakaisalakan babaen to Baro a Tulag.(Jer.31:31-37
ll.Ti Nadiosan nga presensiya
Ti Nadiosan nga presensiya ti Dios iti umuna nga iya-ay ni Apo Hesus ket naipadto idiay Daan nga Tulag.Ti maysa nga saan nga nainaganan nga anghel kunana ken Jose nga daytoy nga Anakna ket isu diay pannakaitungpal ti agnanayon nga plinano ti Dios,gapu ta ni Propeta Isaiah inbagana 700 nga tawen ti napalabas kasakbayan nga ti maysa nga Birhen ket agsikogto.
Pagdumaantayo:Mt.1:23 Agsikogto ti birhen nga balasang.Ipasngaynanto ti maysa a lalaki ket mapanagananto ti Immanuel a kayatna a sawen “adda kadatayo ti Dios.”
Is.7:14Ngarud ti Dios mismo ti mangted kenka ti pagilasinan,Adtoy agsikogto ti maysa a nga agtutubo a balasang,Aganakto ti lalaki ket panagananna ti Immanuel.
Ti milagro nga panagsikog ni Maria ken Apo Hesus ken ti pannakapanaganna nga Immanuel nga kayat na a sawen ti Dios adda kadatayo,isu ti nangtungpal ti padto ni Isaiah.Iti nalawag nga insao ti anghel ken Jose nga saan isuna nga agbuteng nga alaenna ni Maria iti pagtaenganna.”Ngem idi pampanunotenna daytoy,nagparang kenkuana ti maysa nga anghel ti Apo iti maysa a tagtaginep.Kinunana,Jose nga anak ni David dika agamak nga mangikasar ken Maria,ta aramid ti Espiritu Santo ti sikogna(Mt.1:20)Adda ti saan nga pannakaawat dagiti tattao ken panagtsimisda kadakuada ngem ni Jose ammona ti pudno nga istorya maipapan ti panagsikog ni Maria ken ti pagayatan ti Dios iti biagna.
Kalpasan ti pannakaipalawag ti anghel maipapan ti milagro nga pannakaipasngay ni Apo Hesus,isuna ket nakariing manipod ti tagtaginepna ket isuna ket nagpaituray iti plano ti Dios.Sinalungasingna ti kaugalianda ta dagus nga inyawidna ni Maria iti balayna nga saannan nga inuray pay ti makatawen nga panagkasarda nga mapalabas.Napanna ketdi pinanunot ti no ania ti nasayaat nga aramidenna iti madama nga kasasaad ni Maria. Inyawidna ni Maria ket inrugina nga aywanan ken inpaay dagiti kasapulanna.Ngem saanda nga nagdenna kas agasawa aginggana nga naipasngay ni Apo Hesus.
III.Ti Pastor nga Ari
Dagiti masisirib nga lallaki ket immayda kalpasan nga naiyanaken ni Apo Hesus.Addada pay laeng idiay Bethlehem ngem ni Maria ken ti maladaga ket aggigianen ti maysa nga balay.Ni Hesus ket inawaganda nga “ubing”saan nga maladaga.Siasinno dagitoy nga masisirib,isuda dagiti Hentil nga addaan ti nangato nga saad iti maysa a pagillian mabalin nga Parthia,northeast of Babylon nga inikkan ti Dios ti naisangsangayan nga paltiing nga naggapu ti Dios maipapan ti pannakaiyanak ti Ari dagiti Hudyo.Daytoy nga paltiing mabalin nga naggapu idiay tangatang,kas maitutop iti tituloda nga “Magi”(nalaing ti Astronomy) ken ti panangitudoda iti bituen nga nakitada.Mabalin met nga dagitoy ket naggapu kadagiti Hudyo nga scholars nga nagnaed idiay Daya nga addaan ti kopya ti Surat nga Daan nga Tulag.Addada dagiti mangibaga nga dagitoy nga masisirib ket addaanda ti pannakaammo ti padto ni Balaam maipapan “addanto tumaod iti dayta nga pagillian.Kaslanto naraniag nga bituen.Manipod iti Israel tumpuarto a layap.Burakennanto iti ulo ti Moab ket parmekennanto dagiti amin nga tattao ti Seth.(Num.24:17)
Aniaman ti naggapuanda dagitoy,napanda idiay Herusalem tapno inda dayawen iti naiyanak nga Ari dagiti Hudyo.
Ngem idi nagsaludsodda maipapan daytoy nga naiyanak nga Ari,ni Ari Herod ket nariribukan ket pina-ayabanna dagiti panguloen nga papadi ken maestro ti Linteg ket sinaludsodna kadakuada no sadino ti pakaiyanakan ni Cristo.(Mt.2:4)Nakaay-ayo nga ni Herod inkonekna diay naiyanak nga Ari dagiti Hudyo iti Cristo nga Messias nga kayatna a sawen ti “napulutan nga Maysa”.Ti sungbat ti saludsod ni Herod ket simple lang.Ni Propeta nga Micah ket insurat na ti eksakto nga lugar sangagasut nga tawtawenen ti napalabas.Ti Mesias ket maiyanak idiay Bethlehem.”Kuna ti Apo,Bethlehem iti Efrata,sika ti maysa kadagiti kabassitan nga ili ti Juda,ngem pataudek kenka ti maysa a Mangituray iti Israel nga nagtaud ti kaputotanna idi ugma.”(Mi.5:2,Mt.2:6)
Idi pimmanaw dagiti masisirib iti ayan ni Herod,isuda ket indalan ti nakitadanga bituen iti daya.Naidalanda nga agrukbab Kenkuana.Ti panagdayawda ket pinakuyuganda ti sagutda nga balitok,insenso ken mirra.Dagitoy nga sagut ket maikari para ti maysa nga Ari,ket daytoy nga inaramid dagitoy nga Hentil nga pangpangulo iladawanna nga dagiti kinabaknang dagiti nasnasyonnga maitedto iti daytoy nga Messias iti masakbayan.
Addada met dagiti mamati nga dagitoy nga sagsagut ket adda ti kaipapananna babaen ti panangammiris tayo ti galad ti biag daytoy nga ubing.
Ti balitok iladawanna ti Kina-Diosna wenno ti kinasantona,ti insenso ti pabanglo ti biagna ken ti mirra iladawanna ti panagsakripisyona ken ipapatayna(ti mirra mausar nga pangbalsamo.
Dagitoy nga sagsagut isu ti inusar ni Jose nga idi inpaknina ti agina idiay Egipto ket isu ti nangsustento kadakuada ti panagyanda sadiay agingganat ipapatay ni Herodes.
Dagiti masisirib ket pinakdaaran ida ti Dios a didan agsubli kenni Herodes ket nagawidda iti ilida ket sabalin nga dalan ti nagnaanda.
Conclusion and Application
Adda tallo nga intay maadal ita nga aldaw:
1.Ti milagro nga pannakaiyanak ti Anak ti Dios ket iparangna nga ti pammati tayo ket mabalinna nga mapadasan dagiti milagro.
2.Ti padto maipapapan ti pannakaited ti maysa nga Anak ket 700 nga tawen ti adayuna manipod idi naipadto ken ti pannakatungpalna.Daytoy ket mangpabileg ti pammati tayo kadagiti naipadto idiay Biblia nga sigurado nga dagitoy ket mapasamak ken matungpalda iti masakbayan.
3.Ti Pastor nga Ari ket agturay iti setro nga pannakabalin ngem nabuyogan ti kinasanto ken pagtuladan ti ti kababalinna..
Ti mensahe iti daytoy nga Pascua-Ti Dios nagbalin nga tao,immay Isuna manipod Langit 2000 nga tawenen ti napalabas ket Isuna agnanayon nga intay mapagtalkan ,daytoy ket pudno ken mannakabalin Ari dagiti Ar-ari ,Apo dagiti Appo.Kabaelanna nga baliwan ti biagtayo nga nakakaskasdaaw ket isaadna ti wagas nga panagturayna kas maysa nga Pastor nga Ari.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn eng_Latn ilo_Latn ilo_Latn ilo_Latn ilo_Latn ilo_Latn